Henrik Rasmussen (KF), 2010-05-07:
Regeringen ønsker et Danmark, som er i balance.
Mulighederne for at bo samt for at skabe vækst og erhvervsudvikling skal være gode i hele landet.
Med de nye, store kommuner og den regionalt forankrede vækstindsats er der større kapacitet til at sikre udviklingen i udkantsområderne.
Regeringen vil understøtte denne indsats ved at fremlægge et regionalpolitisk udspil.
Udspillet skal bidrage til, at man også lokalt og regionalt kan udnytte mulighederne i en ny »Grøn Vækst«økonomi, f.eks. i form af grøn turisme og udvikling og anvendelse af avanceret grøn teknologi.
Generelle regler må ikke bremse lokale initiativer og virkelyst, men der må heller ikke gås på kompromis med samfundsmæssige hensyn til f.eks. natur og miljø.
Regeringen vil understøtte denne udvikling med en mere differentieret planlov, f.eks. via en grøn udfordringsret for kommunerne.
Dette er ikke noget, jeg står her og finder på, det er noget, som der står i regeringsgrundlaget.
Og man kan i hvert fald tydeligt høre, at her har der været en konservativ med ind over, og det er jeg i hvert fald ganske stolt over.
Hvad har regeringen så gjort?
Jamen regeringen har med bank-, kredit- og erhvervspakkerne taget de nødvendige skridt for at sikre den finansielle stabilitet i Danmark og modvirke, at der opstår en decideret kreditklemme.
Regeringen følger ledighedsudviklingen tæt, og siden krisens indtræden er ledighedstallet steget, men det har ikke på noget tidspunkt kunnet konstateres, at det gælder mere for udkantsområderne.
Og som sagt er ledighedstallet altså 24.000 mindre nu, end det var ved samme tid i 2001.
Regeringen har sikret regionale arbejdspladser og oprettet nye institutioner uden for hovedstadsområdet såsom Sikkerhedsstyrelsen, SKAT's Betalingscenter, Tinglysningsretten, og man er også ved at etablere et nyt fængsel på Falster.
Siden kommunalreformen har alle landsdele, bortset fra København, haft en fremgang i antallet af statsligt ansatte; den største fremgang har været landsdelene Vest- og Sydjylland, Østsjælland, Vest- og Sydsjælland og Bornholm.
Regeringen har liberaliseret lukkeloven, og jeg ved, det kan være svært at sige, om det har haft en decideret effekt.
Jeg har den opfattelse, at det vil styrke det lokale handelsliv i yderområderne.
Regeringen har også styrket et akut beredskab for den præhospitale indsats ved at tilbyde hurtig og effektiv transport og tidlig livreddende indsats i form af ambulancer, akutbiler, lægebiler og også en lægehelikopter.
Investeringerne er blot nogle eksempler på, at man er ved at sikre et bedre og mere effektivt transportsystem i Danmark, en masse byer aflastes for trafik, og store dele af Danmark opnår en bedre opkobling til hovedinfrastrukturen, hvilket i høj grad kommer yderområderne til gavn.
Regeringen er også meget opmærksom på, at hele landet skal have adgang til de digitale ydelser, som der er behov for.
Det er også klart, at det netop i disse tider med digitale hjemmearbejdspladser altså er vigtigt, at man har bredbåndsløsninger, som sikrer, at man, ligegyldigt hvor man er i Danmark, også kan kommunikere digitalt.
Regeringen arbejder også konstruktivt med den kommunale udligning, hvor formålet med det kommunale udligningssystem er at give kommunerne lige vilkår i hele Danmark, og det er vigtigt, og det er også sådan, man skal arbejde.
Det er ikke mindst udkantsområderne, man kigger på for at sikre, at der er økonomisk lige muligheder.
Når jeg så læser disse initiativer op, som regeringen har sat i gang, og jeg kender målsætningen, så må jeg ærligt indrømme, at jeg synes, det er rigtig godt – det, regeringen gør – og jeg synes også, man har formået rigtig meget trods den økonomiske krise, som det private marked har haft.